**Закон o Високом савету тужилаштва**

I. ОСНОВНЕ ОДРЕДБЕ

Предмет закона

Члан 1.

Овим законом уређује се положај, надлежност, организација и начин рада Високог савета тужилаштва (у даљем тексту: Савет), услови и поступак за избор изборнoг члана Савета, трајање мандата и престанак његове функције и обезбеђење услова и средстава за рад Савета.

1. Положај Савета

Самосталност

Члан 2.

Савет је самосталан државни орган који обезбеђује и јемчи самосталност јавног тужилаштва, Врховног јавног тужиоца, главног јавног тужиоца и јавног тужиоца.

У оквиру своје надлежности Савет остварује сарадњу са Високим саветом судства, органом Републике Србије, аутономне покрајине, јединице локалне самоуправе или градске општине, јавном службом, имаоцем јавних овлашћења и другим физичким и правним лицем, правосудним саветом друге државе и међународном организацијом.

Средства за рад Савета

Члан 3.

Средства за рад и функционисање Савета (у даљем тексту: буџет Савета), обезбеђују се у буџету Републике Србије, на предлог Савета.

Савет самостално располаже средствима буџета која су опредељена за рад Савета.

Влада не може без сагласности Савета, обуставити, одложити или ограничити извршење буџета Савета.

Поступак за утврђивање предлога буџета Савета уређује се овим законом.

Припрема предлога буџета Савета

Члан 4.

Секретар Савета припрема предлог буџета Савета у складу са законом којим се уређује буџетски систем и доставља га радном телу Савета надлежном за финансијска питања (у даљем тексту: Буџетска комисија).

Буџетска комисија утврђује предлог буџета Савета и упућује га председнику Савета ради достављања на мишљење министарству надлежном за послове финансија.

О предлогу из става 2. овог члана министар надлежан за послове финансија доставља Савету образложено мишљење.

Ако министар надлежан за послове финансија има примедбе на достављени предлог буџета Савета, организоваће консултације са председником Савета и Буџетском комисијом ради постизања сагласности.

Ако министар надлежан за послове финансија нема примедбе на предлог буџета Савета или се постигне сагласност из става 4. овог члана, Савет утврђује коначан предлог буџета Савета, који министарство надлежно за послове финансија без измена укључује у нацрт закона о буџету Републике Србије, а Влада без измена у предлог закона о буџету Републике Србије.

Ако се не постигне сагласност из става 4. овог члана, министарство надлежно за послове финансија коначан предлог буџета Савета из става 5. овог члана, без измена укључује у нацрт закона о буџету Републике Србије, а Влада без измена у предлог закона о буџету Републике Србије.

Ако се не постигне сагласност из става 4. овог члана Влада у образложењу предлога закона о буџету Републике Србије наводи разлоге због којих сматра да предлог буџета Савета није прихватљив.

Одредбе ст. 1. до 7. овог члана примењују се и на поступак предлагања буџетских средстава из надлежности Савета прописаних Законом о јавном тужилаштву.

Контрола извршења буџета Савета

Члан 5.

Контрола извршења буџета Савета и интерна финансијска контрола и ревизија спроводе се у складу са прописима који уређују буџетски систем, рачуноводство и ревизију.

Седиште и обележја Савета

Члан 6.

Седиште Савета је у Београду.

Савет има печат, који садржи назив и грб Републике Србије и назив и седиште органа, у складу са посебним законима.

СаставСавета

Члан 7.

Савет има 11 чланова.

Чланови Савета су пет јавних тужилаца које бирају носиоци јавнотужилачке функције, четири истакнута правника које бира Народна скупштина и Врховни јавни тужилац и министар надлежан за правосуђе, као чланови по положају.

Председник Савета

Члан 8.

Савет има председника кога бира Савет међу изборним члановима Савета из реда јавних тужилаца на пет година.

Председник Савета представља Савет, сазива и председава седницом Савета, усклађује рад Савета, стара се о спровођењу акта Савета и врши друге послове у складу са законом и актом Савета.

Потпредседник Савета

Члан 9.

Савет има потпредседника кога бира Савет међу изборним члановима Савета које бира Народна скупштина на пет година.

Потпредседник Савета обавља посао председника Савета у случају његовог одсуства или спречености.

Однос са јавним тужилаштвом, другим органом, носиоцем јавних овлашћењима, физичким и правним лицем и носиоцем јавнотужилачке функције

Члан 10.

Јавно тужилаштво, други орган Републике Србије, аутономне покрајине, јединице локалне самоуправе, градске општине, носилац јавних овлашћења, физичко и правно лице, као и носилац јавнотужилачке функције, дужни су да поступају по захтеву Савета за достављање информација, документа и другог материјала у вези са вршењем посла из надлежности Савета.

Носилац јавнотужилачке функције дужан је да поступа и по одлуци Савета.

2. Положај чланова

Имунитет

Члан 11.

Члан Савета не може бити позван на одговорност за мишљење дато у вези са вршењем функције члана Савета и за гласање приликом доношења одлуке Савета.

Члан Савета не мож без одобрења Савета бити лишен слободе у поступку покренутом због кривичног дела које су учинили као члан Савета.

Удаљење са функције чланаСавета

Члан 12.

Члан Савета обавезно се удаљује са функције за време трајања притвора.

Члан Савета може бити удаљен са функције до окончања поступка за утврђивање основа за престанак функције члана Савета.

Одлуку o удаљењу са функције члана Савета доноси Савет.

Члан Савета о чијем се удаљењу одлучује изузима се из одлучивања.

Против одлуке о удаљењу члан Савета може изјавити жалбу Уставном суду у року од три дана од дана достављања одлуке, која искључује право на подношење уставне жалбе.

Жалба не задржава извршење одлуке.

Права из радног односа

Члан 13.

Изборни члан Савета остварује право из радног односа у Савету у складу са прописима који уређују права из радног односа носилаца јавнотужилачке функције, ако овим законом није друкчије одређено.

За време трајања мандата, изборном члану Савета мирују права из радног односа које је остваривао пре избора за члана Савета.

Изузетно од става 2. овог члана, изборни члан Савета кога бира Народна скупштина, а који је професор на правном факултету, може остваривати права из радног односа на правном факултету.

Плата и накнада за рад

Члан 14.

Изборни члан Савета има право на основну плату једнаку основној плати Врховног јавног тужиоца.

Изборни члан Савета кога бира Народна скупштина који остварује права из радног односа на правном факултету има право на месечну накнаду за рад у Савету у висини разлике између плате члана Савета, обрачунате за пуно радно време без увећања по основу година проведених на раду и плате коју остварује на правном факултету.

Министар надлежан за правосуђе има право на месечну накнаду за рад у Савету једнаку основној плати Врховног јавног тужиоца.

Врховни јавни тужилац има право на месечну накнаду за рад у Савету у износу од 30% од основне плате из става 1. овог члана.

Председнику Савета основна плата увећава се за 20%, а потпредседнику Савета за 10%.

Изборни члан Савета има право на накнаду плате за време одсуствовања са рада и на накнаду трошкова у случајевима прописаним законом, као и право на накнаду за неискоришћени годишњи одмор, под истим условима и у истом обиму права као и остали запослени у Савету.

Неспојивост функције, посла или приватног интереса са функцијом члана Савета

Члан 15.

Изборни члан Савета из реда јавних тужилаца не може вршити јавнотужилачку функцију за време трајања мандата у Савету.

Изборни члан Савета кога бира Народна скупштина не може бити на функцији у органима Републике Србије, аутономне покрајине, јединице локалне самоуправе или градске општине, јавним службама, бити члан политичке странке, нити политички деловати на други начин, бавити се јавним или приватним плаћеним послом, изузев професуре на правном факултету, нити пружати правне услуге или давати правне савете уз накнаду.

Са функцијом члана Савета неспојиви су и друга , функција, посао и приватни интерес који је противан достојанству и независности члана Савета или штете угледу Савета.

Етички одбор Савета одлучује која је функција, посао или приватни интереси противан достојанству и независности члана Савета и штете угледу Савета.

Члан Савета може, ван радног времена, да се без посебног одобрења бави наставном,научном и уметничком делатношћу, уз накнаду.

У случају одређеном законом, члан Савета може, у току радног времена, да обавља наставну делатност у Правосудној академији.

Члан Савета може у току радног времена, по одобрењу председника Савета, да учествује у раду стручног тела образованог у складу са посебним прописом и радне групе за израду закона и другог акта.

Изборни члан Савета за време трајања мандата не може бити биран за носиоца јавнотужилачке функције, судију или председника суда.

Мандат чланова

Члан 16.

Мандат члана Савета траје пет година, осим за члана по положају.

Изборни члан Савета не може бити поново биран на ту функцију.

II. НАДЛЕЖНОСТ И НАЧИН РАДА САВЕТА

Надлежност

Члан 17.

Савет:

1. предлаже Народној скупштини избор и престанак функције Врховног јавног тужиоца;
2. бира главне јавне тужиоце и јавне тужиоце;
3. одлучује о престанку функције главног јавног тужиоца и јавног тужиоца;
4. бира председника и потпредседника Савета;
5. поставља вршиоце функције Врховног јавног тужиоца и главног јавног тужиоца;
6. одлучује о другим питањима положаја Врховног јавног тужиоца, главних јавних тужилаца и јавних тужилаца;
7. одлучује о приговору на обавезно упутство Врховног јавног тужиоца и главног јавног тужиоца за рад и поступање у конкретном предмету, о приговору на решење о деволуцији и о приговору на решење о супституцији;
8. предлаже Врховном суду кандидате за судије Уставног суда;
9. одлучује о трајном премештају главног јавног тужиоца и јавног тужиоца, привременом упућивању и упућивању јавног тужиоца;
10. одређује број јавних тужилаца за свако јавно тужилаштво;
11. одлучује о удаљењу носиоца јавнотужилачке функције;
12. одлучује о неспојивости вршења друге функција, посла и посла са јавнотужилачком функцијом;
13. одлучује у поступку вредновања рада главног јавног тужиоца и јавног тужиоца;
14. одређује састав и престанак мандата чланова дисциплинских органа, именује чланове дисциплинских органа и уређује начин рада и одлучивања у дисциплинским органима;
15. одлучује о жалби у дисциплинском поступку;
16. даје сагласност на програм сталне обуке за јавне тужиоце и запослене у јавном тужилаштву и врши надзор над његовим спровођењем;
17. утврђује програм почетне обуке за јавног тужиоца;
18. доноси Етички кодекс;
19. разматра и одлучује о извештају Етичког одбора о поштовању Етичког кодекса;
20. одлучује о постојању непримереног утицаја на рад носилаца јавнотужилачке функције и јавног тужилаштва и мери за спречавање непримереног утицаја;
21. обавља посао управе у јавном тужилаштву и правосудне управе из своје надлежности;
22. одлучује о имунитету носиоца јавнотужилачке функције и изборног члана Савета;
23. предлаже обим и структуру буџетских средстава и врши надзор над њиховим трошењем, у складу са законом;
24. одлучује о приговору у поступку избора за члана Савета из реда јавних тужилаца;
25. прикупља и анализира статистичке податке и доноси годишње и вишегодишње планове у циљу ефикасног управљања кадровским, финансијским и материјалним ресурсима јавног тужилаштва;
26. образује радна тела Савета и врши избор и резрешење њихових чланова;
27. даје мишљење о изменама или допунама постојећих или доношењу нових закона који уређују положај носилаца јавнотужилачке функције, организацију и поступање јавног тужилаштва, као и других системских закона које јавно тужилаштво примењује или су од значаја за обављање јавнотужилачке функције;
28. доноси годишњи извештај о свом раду;
29. обавештава јавност о свом раду;
30. сарађује са правосудним саветом друге државе и међународном организацијом;
31. доноси акт предвиђен законом;
32. обавља и друге надлежности и послове одређене законом.

Начин рада

Члан 18.

Седнице Савета су јавне, а Савет може да одлучи да седница буде затворена за јавност, у складу са Уставом , законом и актом Савета.

Седницу Савета сазива председник Савета у случајвима предвиђеним Пословником о раду Савета или на предлог најмање три члана Савета.

Радна тела

Члан 19.

Радна тела Савета су: Комисија за вредновање рада главног јавног тужиоца и јавног тужиоца, Изборна комисија, Комисија за праћење правилне расподеле предмета, Буџетска комисија, Етички одбор и дисциплински органи.

Ради заштите од непримереног утицаја на вршење јавнотужилачке функције Савет именује члана Савета из реда јавних тужилаца за поступање у случајевима непримереног утицаја на рад јавног тужилаштва и носиоца јавнотужилачке функције. Поступање именованог члана Савета и Савета у случају непримереног утицаја ближе се уређује актом Савета.

Ради разматрања појединих питања из своје надлежности Савет може да образује и друга радна тела.

Образовање, састав и начин рада радног тела ближе се уређује актом Савета.

Одлучивање

Члан 20.

Одлуке Савета доносе се већином од осам гласова.

Изузетно од става 1. овог члана, одлуку у поступку за утврђивање дисциплинске одговорности, о удаљењу или престанку функције изборног члана Савета, о утврђивању предлога за престанак функције Врховног јавног тужиоца, о изузећу или удаљењу Врховног јавног тужиоца, Савет доноси већином од седам гласова.

Изузетно од става 1. овог члана, одлуку по приговору против обавезног упутства за рад и поступање у конкретном предмету Савет доноси већином од три гласа.

Савет доноси одлуке јавним гласањем изузев одлука о избору председника и потпредседника Савета и утврђивања предлога за избор Врховног јавног тужиоца, које се доносе тајним гласањем.

Одлуке Савета морају бити образложене, ако законом није друкчије одређено.

Пословник о раду Савета

Члан 21.

Савет доноси Пословник о раду Савета којим се ближе уређују начин рада и поступак одлучивања Савета.

Објављивање аката и одлука Савета

Члан 22.

Пословник о раду Савета, други општи акт Савета, одлука о избору или престанку функције главног јавног тужиоца или јавног тужиоца, одлука о избору председника и потпредседника Савета, одлука којом се констатује избор члана Савета из реда јавних тужилаца, одлука о престанку функције члана Савета, као и друга одлука Савета одређена законом објављује се у „Службеном гласнику Републике Србије” и на интернет страници Савета.

Јавност рада

Члан 23.

Савет доноси годишњи извештај о раду који се објављује на интернет страници Савета.

Годишњи извештај о раду Савета доставља се Народној скупштини ради информисања.

Савет редовно обавештава јавност о свом раду на начин уређен Пословником о раду Савета.

Етички одбор

Члан 24.

Етички одбор се стара о поштовању и примени Етичког кодекса.

Етички одбор подноси Савету годишњи извештај о поштовању Етичког кодекса и обавља друге послове у складу са актом Савета.

III. ПОСТУПАК ЗА ИЗБОР ЧЛАНА САВЕТА

1. Избор кандидата за члана Савета из реда јавних тужилаца

Одлука о отпочињању поступка

Члан 25.

Одлуку о отпочињању поступка избора кандидата за изборне члана Савета из реда јавних тужилаца доноси председник Савета најкасније шест месеци пре истека мандата изборног члана Савета из реда јавних тужилаца.

Одлука из става 1. овог члана објављује се у „Службеном гласнику Републике Србије” и на интернет страници Савета и доставља се председнику Изборне комисије Савета (у даљем тексту: Изборна комисија).

Заступљеност јавних тужилаштава

Члан 26.

Изборни чланови Савета из реда јавних тужилаца бирају се из следећих јавних тужилаштава:

1. један из Врховног јавног тужилаштва;
2. један из апелационих јавних тужилаштава, Јавног тужилаштва за организовани криминал и Јавног тужилаштва за ратне злочине;
3. један из виших јавних тужилаштава;
4. два из основних јавних тужилаштава.

Услови за кандидовање

Члан 27.

Кандидат за изборног члана Савета из реда јавних тужилаца може бити сваки јавни тужилац.

За члана Савета може бити биран јавни тужилац кога предложи колегијум једног или више јавних тужилаштва према врсти и степену јавног тужилаштва (члан 26) у којем кандидат врши јавнотужилачку функцију.

Колегијум једног јавног тужилаштва може да предложи само једног кандидата.

На колегијуму, о предложеном кандидату, гласа се тајно.

За члана Савета може бити изабран и јавни тужилац кога подржи најмање 15 носилаца јавнотужилачке функције према врсти и степену јавног тужилаштва у којем врши јавнотужилачку функцију (члан 26). Главни јавни тужилац и јавни тужилац може да подржи само једног кандидата.

Изузетно од става 5. овог члана, кандидат за изборног члана Савета из реда јавних тужилаца Врховног јавног тужилаштва и јавних тужилаштава посебне надлежности, статус кандидата стиче подношењем пријаве.

Главни јавни тужилац и вршилац функције главног јавног тужиоца не може бити кандидат за Савета.

Бирачко право

Члан 28.

Носилац јавнотужилачке функције бира чланове Савета на основу слободног, општег, једнаког и непосредног изборног права, тајним гласањем.

Нико нема право да, по било ком основу, спречава или приморава носиоца јавнотужилачке функције да гласа или да га позива на одговорност због гласања.

Носилац јавнотужилачке функције гласа само за једног кандидата са листе кандидата врсте, односно степена јавног тужилаштва у којем врши јавнотужилачку функцију (члан 26).

Изборна комисија

Члан 29.

Поступак предлагања кандидата за изборне члана Савета из реда јавних тужилаца организује и спроводи Изборна комисија.

Изборну комисију чине председник и четири члана и њихови заменици, које бира Савет из реда главних јавних тужилаца и јавних тужилаца, уз њихову сагласност.

Заменик председника и заменик члана Изборне комисије има иста права и одговорности као и председник и члан кога замењује.

Члан Савета не може истовремено бити члан и заменик члана Изборне комисије.

Мандат члана Изборне комисије траје пет година, уз могућност поновног избора.

Члан Изборне комисије не може се кандидовати за изборног члана Савета.

Положај Изборне комисије

Члан 30.

Изборна комисија је самостална у раду и ради на основу закона и прописа донетог на основу закона.

Изборна комисија доноси одлуку већином гласова свих чланова.

За свој рад Изборна комисија одговара Савету који обезбеђује услове за њен рад.

Јавно тужилаштво је дужно да пружа помоћ Изборној комисији и да јој доставља податке потребне за рад.

Изборне радње

Члан 31.

Изборна комисија, по пријему одлуке о отпочињању поступка предлагања кандидата, доноси одлуку о изборним радњама и роковима. Одлука Изборне комисије објављује се на интернет страници Савета.

Председник Изборне комисије доставља Врховном јавном тужиоцу и главном јавном тужиоцу одлуку о отпочињању поступка предлагања кандидата и одлуку о изборним радњама и роковима.

Врховни јавни тужилац и главни јавни тужилац дужан је да одлуку о отпочињању поступка предлагања кандидата и одлуку о изборним радњама и роковима, учини доступним на одговарајући начин свим јавним тужиоцима у јавном тужилаштву чијим радом руководи,.

Главни јавни тужилац је дужан да закаже колегијум јавног тужилаштва ради предлагања кандидата у року који је одређен одлуком Изборне комисије.

Кандидациона пријава

Члан 32.

Кандидациона пријава доставља се Изборној комисији у року од 30 дана од дана објављивања одлуке о отпочињању поступка предлагања кандидата за изборног члана Савета у „Службеном гласнику Републике Србије”.

Уз кандидациону пријаву достављају се: потписана изјава кандидата о прихватању кандидатуре и одлука колегијума јавног тужилаштва којом се предлаже кандидат, односно образац са потписима главних јавних тужилаца и јавних тужилаца који подржавају кандидата, као и лични и професионални подаци о кандидату.

Кандидат може одустати од кандидатуре подношењем писмене изјаве Изборној комисији најкасније осам дана од дана утврђивања коначне листе кандидата.

Поступак по пријави

Члан 33.

Изборна комисија испитује благовременост, дозвољеност и потпуност пријаве.

Изборна комисија у року од 24 часа од пријема непотпуне пријаве закључком позива кандидата да поднету пријаву допуни у року од 48 часова од часа пријема, уз упозорење да се у супротном пријава одбацује.

Неблаговремену и недозвољену и непотпуну пријаву Изборна комисија одбацује решењем.

Коначна листа кандидата

Члан 34.

Изборна комисија утврђује коначну листу кандидата у року од 15 дана од истека рока из члана 32. став 1. овог закона.

Изборна комисија утврђује по једну коначну листу кандидата за сваки степен и врсту јавног тужилаштва (члан 26).

Редослед кандидата на листи утврђује се према редоследу предаје кандидационе пријаве Изборној комисији.

Изборна комисија истовремено објављује све утврђене коначне листе кандидата заједно са личним и професионалним подацима и програмима кандидата, на интернет страници Савета.

Представљање кандидата

Члан 35.

Сваки кандидат има једнако право на представљање носиоцима јавнотужилачке функције.

Изборна комисија утврђује рок за представљање кандидата који не може бити краћи од 30 дана.

Изборна комисија утврђује распоред представљања кандидата у седишту апелационог јавног тужилаштва и о њему обавештава све носиоце јавнотужилачке функција према врсти и степену јавног тужилаштва (члан 26).

Главни јавни тужилац дужан је да дозволи јавним тужиоцима присуство на представљањима кандидата у седишту апелационог јавног тужилаштва на чијој се територији налазе.

Изборна комисија, уз сагласност кандидата, организује видео снимање представљања кандидата у апелационом јавном тужилаштву и тако добијени видео запис, објављује на интернет страници Савета.

Кандидат има право на плаћено одсуство за дане када се представљају у седишту апелационог јавног тужилаштва.

Кандидат има право да се непосредно представи носиоцу јавнотужилачке функције и у другом јавном тужилаштву према врсти и степену јавног тужилаштва (члан 26).

Савет обезбеђује надокнаду путних трошкова кандидата за представљање у седишту апелационог јавног тужилаштва.

Време избора и бирачка места

Члан 36.

Датум и време спровођења избора одређује Изборна комисија и о томе обавештава Врховног јавног тужиоца и главног јавног тужиоца десет дана пре дана одржавањаизбора.

Врховни јавни тужилац и главни јавни тужилац обавештава јавним обавештењем саког јавног тужиоца о дану и времену одржавања избора, најкасније осам дана пре дана одржавања избора.

Гласање за кандидата за изборног члана Савета из реда јавних тужилаца обавља се на бирачком месту у јавном тужилаштву одређеном од стране Изборне комисије.

Бирачки одбор и гласачки материјал

Члан 37.

Изборна комисија је дужна да благовремено припреми материјал за гласање за свако бирачко место и то: списак носилаца јавнотужилачке функције који гласају на том бирачком месту, потребан број гласачких листића и утврђену листу кандидата.

За свако бирачко место Изборна комисија именује бирачки одбор.

Бирачки одбор чине три јавна тужиоца који нису кандидати за избор.

Изборна комисија организује обуку за члана бирачког одбора.

Начин гласања

Члан 38.

Утврђена листа кандидата на дан гласања мора бити видно истакнута на сваком бирачком месту и у сваком јавном тужилаштву према степену и врсти јавног тужилаштва (члан 26), који бира кандидата на тој листи кандидата.

Сваки носилац јавнотужилачке функције гласа лично.

Гласање је тајно.

Гласа се на овереном гласачком листићу.

Бирачки одбор спроводи гласање у просторији јавног тужилаштва коју благовремено одреди Врховни јавни тужилац или главни јавни тужилац.

Изузетно од става 5. овог члана, ако је носилац јавнотужилачке функције из здравствених разлога онемогућен да дођена бирачко место, на његов захтев бирачки одбор може омогућити да гласа и ван бирачког места.

Утврђивање резултата

Члан 39.

Бирачки одбор по затварању бирачког места без одлагања сачињава, потписује и доставља Изборној комисији записник о резултату гласања који садржи број носилаца јавнотужилачке функције са правом гласа на том бирачком месту, број носилаца јавнотужилачке функције који су гласали, број гласачких листића који су убачени у гласачку кутију, број неважећих гласачких листића, број важећих гласачких листића и број гласова које је добио сваки од кандидата.

Изборна комисија утврђује укупан број носилаца јавнотужилачке функције и број носилаца јавнотужилачке функције који су гласали по бирачким местима, број неупотребљених, неважећих и важећих гласачких листића, број гласова који је кандидат добио на поједином бирачком месту, као и број укупно добијених гласова по кандидату за сваку листу кандидата.

Записник о утврђивању резултата избора, кога потписују сви чланови Изборне комисије, доставља се Савету.

Право на приговор

Члан 40.

Носилац јавнотужилачке функције има право да, преко Изборне комисије, поднесе приговор Савету због повреде изборног права у року од 24 часа од часа када је повреда изборног права учињена.

Савет одлучује о приговору решењем у року од 48 часова од часа пријема приговора и доставља га подносиоцу приговора преко Изборне комисије. Ако Савет по приговору не донесе решење у прописаном року, сматра се да је приговор усвојен.

Ако Савет усвоји приговор, поништава изборну радњу, односно избор, а изборна радња или избор се понавља у року од десет дана.

Право на жалбу

Члан 41.

Против решења Савета којим је одбачен или одбијен приговор подносилац може поднети жалбу Управном суду у року од 48 часова од часа објављивања решења.

Против решења савета којим је усвојен приговор кандидат и сваки носилац јавнотужилачке функције може поднети жалбу Управном суду у року од 48 часова од часа објављивања тог решења.

Управни суд доноси одлуку по жалби у року од 72 часа од пријема жалбе са списима.

Ако Управни суд усвоји жалбу и поништи изборну радњу односно изборе, одговарајућа изборна радња, односно избори поновиће се најкасније за десет дана.

Објављивање резултата

Члан 42.

За члана Савета изабран је јавни тужилац који према врсти и степену јавног тужилаштва (члан 26) добије највећи број гласова.

Изузетно од става 1. овог члана, међу кандидатима из реда јавних тужилаца основних јавних тужилаштава за чланове Савета изабрана су два кандидата са највећим бројем гласова.

Ако два или више кандидата према врсти и степену јавног тужилаштва (члан 26) добију једнак највећи број гласова, избори се понављају за те кандидате у року од 15 дана.

Савет после одлучивања о приговору или протеку рока за подношење приговора објављује коначне резултате гласања и доноси одлуку којом констатује избор члана Савета.

2. Избор чланова Савета које бира Народна скупштина

Члан 43.

Народна скупштина бира четири члана Савета међу истакнутим правницима са најмање десет година искуства у правној струци од осам кандидата које предложи одбор Народне скупштине надлежан за правосуђе (у даљем тексту: Одбор), после јавног конкурса, гласовима две трећине свих народних посланика.

Услови за избор члана Савета

Члан 44.

За члана Савета може бити изабрано лице које, поред услова из члана 43. овог закона, испуњава и следеће услове:

1) да испуњава опште услове за рад у државним органима,

2) да има стечено високо образовање на основним академским студијама на правном факултету у обиму од најмање 240 ЕСПБ или високо образовање стечено на основним студијама на правном факултету у трајању од најмање четири године;

3) да има искуство и знање од значаја за рад правосуђа;

4) да је достојан за обављање функције члана Савета;

5) да не испуњава опште услове за старосну пензију;

6) да не обавља јавнотужилачку или судијску функцију;

7) да није вршио непримерен утицај на рад носилаца јавнотужилачке функције и јавног тужилаштва или судија и судова;

8) да у јавним иступањима није заступао ставове који угрожавају самосталност јавног тужилаштва или независност судства.

Достојност подразумева моралне особине које члан Савета треба да поседује и понашање у складу са тим особинама. Моралне особине су: поштење, савесност, правичност, достојанственост, истрајност и узорност, а понашање у складу са тим особинама подразумева чување угледа Савета и јавног тужилаштва у вршењу функције и изван ње, свест о друштвеној одговорности, очување самосталности и непристрасности интегритета и достојанства у вршењу функције и изван ње и старање о очувању поверења у рад и ауторитет Савета и јавног тужилаштва у јавности.

Приликом избора посебно се цени стручни или научни рад од значаја за рад правосуђa, као и разумевање правосуђа и залагање у професионалном раду или јавном деловању за самосталност јавног тужилаштва.

Поступак за избор члана Савета кога бира Народна скупштина

Члан 45.

Народна скупштина бира члана Савета међу истакнутим правницима, после спроведеног јавног конкурса, на предлог Одбора, гласовима две трећине свих народних посланика.

Одбор предлаже Народној скупштини двоструко већи број кандидата од броја чланова Савета који се бирају.

Расписивање јавног конкурса

Члан 46.

Јавни конкурс за избор члана Савета расписује се одлуком председника Народне скупштине најкасније шест месеци пре истека мандата члана Савета.

Ако је члану Савета престала функција пре истека времена на које је изабран, јавни конкурс се расписује у року од 15 дана од дана престанка функције.

Јавни конкурс се објављује у „Службеном гласнику Републике Србије” и најмање једном средству јавног информисања које покрива територију Републике Србије, као и на интернет страници Народне скупштине и Савета.

Ако се не пријави довољан број кандидата на јавни конкурс, расписује се нови јавни конкурс у року од 15 дана од истека рока за подношење пријава на претходном јавном конкурсу.

Подношење пријаве на јавни конкурс

Члан 47.

Пријава на јавни конкурс подноси се Одбору у року од 15 дана од дана објављивања јавног конкурса у „Службеном гласнику Републике Србије”.

Пријава на јавни конкурс садржи податке о кандидату и доказе о испуњености услова за избор члана Савета. Ближа садржина пријаве уређује се одлуком о јавном конкурсу.

Спровођење јавног конкурса

Члан 48.

Јавни конкурс за избор члана Савета спроводи Одбор.

Одбор испитује пријаву на јавни конкурс и приложене доказе о испуњености услова за избор члана Савета.

Недозвољену, непотпуну и неблаговремену пријаву Одбор одбацује.

Одбор може прибавити податке о кандидату од органа, организације и правног лица у којем је кандидат обављао послове, као и друге податке о кандидату од значаја за избор.

После испитивања дозвољености, благовремености и потпуности пријава Одбор сачињава листу кандидата који испуњавају услове за избор.

Одбор објављује биографије кандидата који испуњавају услове за избор и распоред разговора са њима на интернет страници Народне скупштине.

Одбор на јавној седници, уз учешће опште и стручне јавности разматра пријаве и поднете доказе и обавља разговор са кандидатима са листе из става 5. овог члана.

Разговор са кандидатима директно се преноси путем медија.

Утврђивање предлога кандидата

Члан 49.

На посебној седници Одбор усваја предлог двоструког броја кандидата за избор члана Савета од броја који се бира, који доставља председнику Народне скупштине у року од 90 дана од истека рока за подношење пријаве на јавном конкурусу.

Предлог из става 1. овог члана Одбор усваја већином од укупног броја чланова Одбора.

Председник Народне скупштине може на образложени предлог Одбора да продужи рок из става 1. овог члана за 30 дана.

Седница за избор чланова Савета

Члан 50.

Председник Народне скупштине заказује седницу за избор чланова Савета.

Седница се заказује најраније 15 дана од пријема предлога за избор члана Савета, а одржава се и окончава у року од 30 дана од дана пријема предлога.

Пре одржавања седнице из става 1. овог члана, Одбор организује јавно слушање ради представљања кандидата, на којем учествују представници опште и стручне јавности.

На седници из става 1. овог члана, Народна скупштина гласовима две трећине свих народних посланика бира чланове Савета.

Комисија за избор члана Савета

Члан 51.

Ако Народна скупштина не изабере све чланове Савета који се бирају у року из члана 50. став 2. овог закона, преостале чланове, између свих кандидата који испуњавају услове за избор, бира комисија коју чине председник Народне скупштине, председник Уставног суда, председник Врховног суда, Врховни јавни тужилац и Заштитник грађана, већином гласова, у року од 30 дана од дана истека рока за избор од стране Народне скупштине.

Председник Народне скупштине, сазива и председава седницом комисије.

Комисија пре избора члана Савета на јавној седници, разматра пријаве свих кандидата који испуњавају услове за избор.

Комисија обавља разговор са свим кандидатима који испуњавају услове, који је отворен за јавност и директно се преноси путем медија.

Одлука о избору члана Савета доноси се тајним гласањем и мора бити образложена.

Ако комисија не донесе одлуку у року из става 1. овог члана, расписује се нови јавни конкурс за избор члана Савета за којег није донета одлука о избору.

Комисија, већином гласова, доноси пословник о раду, којим ближе уређује начин рада.

Стручне и административне послове за потребе комисије обавља Народна скупштина.

Објављивање одлуке о избору члана Савета

Члан 52.

Одлука о избору члана Савета кога бира Народна скупштина објављује се у „Службеном гласнику Републике Србије” и на интернет страници Народне скупштине и Савета.

3. Ступање на функцију изборног члана Савета

Члан 53.

Изборни члан Савета ступа на функцију у року од 30 дана од дана објављивања одлуке о избору у „Службеном гласнику Републике Србије”.

Ако је изборни члан Савета изабран пре истека мандата претходном члану Савета, изборни члан Савета ступа на функцију у року од 30 дана од дана истека мадата.

Изборни члан Савета ступа на функцију на свечаној седници Савета.

Ако у року из ст. 1. и 2. овог члана изборни члан Савета без оправданог разлога не ступи на функцију сматра се да није изабран.

Савет доноси одлуку којом се констатује да члан Савета није изабран.

Ако на функцију не ступи члан кога је изабрала Народна скупштина, Савет о томе се обавештава Народну скупштину.

Савет, односно Народна скупштина расписује изборе, односно јавни конкурс за избор члана Савета у року од 15 дана од дана доношења одлуке Савета из става 5. овог члана.

IV. ПРЕСТАНАК ФУНКЦИЈЕ ЧЛАНА САВЕТА

Разлози за престанак функције

Члан 54.

Члану Савета по положају функција у Савету престаје престанком функције по основу које је постао члан Савета.

Изборном члану Савета функција престаје истеком мандата.

Пре истека мандата изборном члану Савета функција престаје ако сам то затражи, ако буде осуђен за кривично дело на казну затвора од најмање шест месеци, ако му престане држављанство Републике Србије, ако постане члан политичке странке, ако постане недостојан за вршење функције члана Савета или ако функцију члана Савета не врши у складу са Уставом и законом.

Изборном члану Савета из реда јавних тужилаца функција у Савету престаје и престанком јавнотужилачке функције.

Изборном члану Савета кога бира Народна скупштина функција у Савету престаје и ако трајно изгуби радну способност за вршење функције члана Савета или испуни опште услове за старосну пензију.

Губитак радне способности за обављање функције члана Савета утврђује се на основу стручног налаза и мишљења овлашћене здравствене установе.

Надлежни суд дужан је да достави Савету правноснажну одлуку о осуди члана Савета на казну затвора од најмање шест месеци.

Одлука о престанку функције члана Савета

Члан 55.

Ако изборни члан Савета сам затражи престанак функције, ако буде осуђен за кривично дело на казну затвора од најмање шест месеци, ако му престане држављанство Републике Србије, ако трајно изгуби радну способност за вршење функције члана Савета или ако испуни опште услове за старосну пензију, Савет доноси одлуку о престанку функције члана Савета најкасније у року од 15 дана од дана сазнања за разлог престанка функције.

Одлуку о престанку функције из става 1. овог члана Савет доноси и ако је изборном члану Савета из реда јавних тужилаца престала јавнотужилачка функција.

Одлука о предлогу за престанак функције изборног члана Савета

Члан 56.

Изборном члану Савета функција може престати пре истека мандата ако постане члан политичке странке, ако постане недостојан за вршење функције члана Савета или ако функцију члана Савета не врши у складу са Уставом и законом.

Предлог за престанак функције члана Савета може поднети члан Савета из разлога прописаним ставом 1. овог члана.

Члан Савета против кога је поднет предлог за престанак функције има право да одмах буде обавештен о предлогу, да се упозна са садржином предлога и доказима, да сам или преко пуномоћника пружи објашњење и доказе за своје наводе, као и да те наводе усмено изложи пред Саветом.

Савет одлуком може одбити предлог или усвојити предлог и донети одлуку о престанку функције члана Савета.

Члан Савета против кога је поднет предлог за престанак функције члана Савета изузима се из одлучивања.

Право жалбе Уставном суду

Члан 57.

Против одлуке о престанку функције из чл. 55. и 56. овог закона, члан Савета може изјавити жалбу Уставном суду у року од 15 дана од дана достављања одлуке, која искључује право на подношење уставне жалбе.

Уставни суд је дужан да одлуку по жалби из става 1. овог члана донесе у року од 30 дана од дана подношења жалбе Уставном суду.

Жалба из става 1. овог члана одлаже извршење одлуке о престанку функције.

V. АДМИНИСТРАТИВНА КАНЦЕЛАРИЈА

Послови, организација и начин рада Савета

Члан 58.

За обављање стручних, административних и других послова у оквиру Савета образује се Административна канцеларија.

Организација, посао и начин рада Административне канцеларије ближе се уређују актом Савета.

На права и обавезе запосленог у Административној канцеларији примењује се пропис који уређује положај државног службеника и намештеника.

Секретар Савета

Члан 59.

Савет има секретара који се поставља на пет година и може бити поново постављен.

Секретара поставља Савет.

Секретар руководи Административном канцеларијом и за свој рад одговоран је Савету.

Секретар има статус државног службеника на положају.

Услови за постављење секретара одређују се актом Савета.

Упућивање јавног тужиоца у Савет

Члан 60.

Јавни тужилац може бити упућен, ради обављања стручних послова, у радна тела Савета.

Решење о упућивању доноси Савет, по прибављеном мишљењу главног јавног тужиоца јавног тужилаштва у коме јавни тужилац врши јавнотужилачку функцију, уз писмену сагласност јавног тужиоца.

Упућивање може трајати најдуже три године, без могућности поновног упућивања у Савет.

VI. ПРЕЛАЗНЕ И ЗАВРШНЕ ОДРЕДБЕ

Избор члана Савета кога бира Народна скупштина

Члан 61.

Председник Народне скупштине наредног дана од дана објављивања овог закона у „Службеном гласнику Републике Србије”, расписује јавни конкурс за избор чланова Савета из реда истакнутих правника.

Одбор за правосуђе Народне скупштине дужан је да достави предлог осам кандидата за чланове Савета у року од 30 дана од дана истека рока за пријаву кандидата.

Ако Народна скупштина у прописаном року не изабере све чланове Савета, рок за доношење одлуке комисије из члана 51. овог закона о избору преосталих чланова Савета је 15 дана од дана истека рока за одлучивање Народне скупштине.

Дан конституисања Савета

Члан 62.

Даном конституисања Савета сматра се дан када је одлука о избору свих чланова Савета које бира Народна скупштина објављена у „Службеном гласнику Републике Србије”.

Настављање обављања надлежности

Члан 63.

Државно веће тужилаца, Влада и Народна скупштина настављају да обављају своје надлежности према јавном тужиоцу и заменику јавног тужиоца које имају према закону који важи до конституисања Савета.

Престанак функције члана Државног већа тужилаца

Члан 64.

Даном конституисања Савета престаје функција члану Државног већа тужилаца.

Изузетно од става 1. овог члана, члан постојећег сазива Државног већа тужилаца који је заменик јавног тужиоца наставља да обавља функцију као члан Савета у складу са овим законом, до истека мандата на који је изабран.

Члан постојећег сазива Државног већа тужилаца из реда адвоката и професора правног факултета може бити биран за члана Савета у складу са одредбама овог закона.

Члан Државног већа тужилаца из става 2. овог члана до истека мандата у Савету може поред функције члана Савета да обавља и другу функцију у складу са одредбама Закона о Државном већу тужилаца („Службени гласник РС”, бр. 116/08, 101/10, 88/11 и 106/15).

Преузимање запослених, права, обавеза, предмета, опреме, средстава за рад и архиве

Члан 65.

Савет даном конституисања преузима од Државног већа тужилаца запослене, као и права, обавезе, предмете, опрему, средства за рад и архиву.

Избор председника и потпредседника Савета

Члан 66.

Председник и потпредседник Савета бирају се у року од 15 дана од дана конституисања Савета.

Рок за доношење подзаконских аката

Члан 67.

Подзаконски акти прописани овим законом доносе се у року од једне године од дана конституисања Савета.

Подзаконски акти донети у складу са Законом о Државном већу тужилаца („Службени гласник РС”, бр. 116/08, 101/10, 88/11 и 106/15) примењују се до доношења аката из става 1. овог члана, ако нису у супротности са овим законом.

Престанак важења Закона о Државном већу тужилаца

Члан 68.

Даном конституисања Савета престаје да важи Закон о Државном већу тужилаца („Службени гласник РС”, бр. 116/08, 101/10, 88/11 и 106/15).

Завршна одредба

Члан 69.

Овај закон ступа на снагу даном конституисања Савета, изузев одредаба чл. 43. до 53. и чл. 61. до 69. које ступају на снагу даном објављивања у „Службеном гласнику Републике Србије”.